كان نفسي اموت .. بس عشت
المقدمة*  ﻿
مش كل السقوط نهايته تحت.  ﻿
أحيانًا، لما توصل للقاع، بتكتشف إنه المكان الوحيد اللي تقدر تطلع منه لفوق…  ﻿
أنا مش بكتب الكتاب ده عشان أدي نصايح،  ﻿
ولا عشان أقول إني "بطلت وبقيت كويس".  ﻿
أنا بكتبه عشان كل واحد حاسس إنه واقع ومش لاقي منفذ.  ﻿
كل واحد نفسه يتغير، بس مش عارف يبدأ منين.  ﻿
قصتي مش استعراض…  ﻿
قصتي دعوة،  ﻿
إنك تقف قدّام نفسك،  ﻿
وتقولها:  ﻿
*"أنا مش ضعيف، أنا لسه هنا… ولسه أقدر."*﻿

*الفصل الأول: لما وقعت ماسمعتش صوت*﻿

صحيت على الأرض… حرفيًا.  ﻿
وشي فـ البلاط، والدم ناشف على مناخيري، وجنبي كيس فاضي.  ﻿
ولا صوت… لا في دماغي، ولا حواليّا.  ﻿
وأنا اللي كنت دايمًا "ملك الترابيزة"، فجأة بقيت مسحول على الأرض زي جثة منسية.﻿

مافيش تصفيق، مافيش مزاج…  ﻿
فيه وجع في القلب، رعشة في الإيد، ودموع مش قادرة تنزل.  ﻿
كان نفسي أقوم… بس إزاي؟ وأنا حتى مش فاكر أنا وقعت إمتى.﻿

أنا اللي كنت فاكر إن عندي الدنيا… لقيت نفسي مش لاقي حتى نفسي.  ﻿
كل حاجة كانت شمال… بس كنت مغطيها بـ"ضحكة عاليه وفلوس بتترمي".  ﻿
وأنا جوه الحفلة… والناس حواليّا…  ﻿
كنت لوحدي أكتر من أي وقت.﻿

لما وقعت… ماسمعتش صوت.  ﻿
بس قلبي كان بيصرخ.﻿
---﻿
حاولت أقوم… إيديا بتترعش، جسمي خفيف بس تقيل.  ﻿
زي شوال تراب محطوط على قلب واحد عايز يعيش.﻿

وقفت قدام المراية، كان فيه حاجة في وشي معرفتهاش…  ﻿
مش السواد تحت عيني، ولا الهُزال…  ﻿
الحاجة اللي خوفتني فعلاً، إني ماكنتش شايف الندم.﻿

كنت ببُص على واحد مات من جوه، ولسه مصدق إن ممكن يكمل يوم كمان "على مزاج".﻿

كنت داخل البودرة برجلي… ومشيت جواها على جثتي.  ﻿
في الأول كانت "تجربة"،  ﻿
بعدين "عادة"،  ﻿
وبعدين بقت أنا.﻿

أنا مشيت على الزحلوقة بإيدي…  ﻿
ضحكت على نفسي، وقلت "أنا تمام"،  ﻿
وأنا كل يوم بودّع حاجة من حياتي:  ﻿
صاحب، شغل، كرامة…  ﻿
وأخيرًا، نفسي.﻿

مافيش حد قالّي "خد بالك"،  ﻿
الكل كان بيزق، وأنا كنت عايز أتزق.﻿
﻿
أول مرة ضربت، ماكنتش بشم…  ﻿
أنا ما عديتش مرحلة "التجريب الخفيف".  ﻿
أنا دخلت من الباب الكبير… الإبرة.  ﻿
ويااااه على أول لسعة.﻿

كنت واقف، والإبرة في إيدي، قلبي بيخبط في صدري كأني داخل أعدم نفسي بإيدي…  ﻿
بس برضو ضربت.﻿

ثواني…  ﻿
وجسمي كان بيطير، ودماغي كانت فاضية من كل حاجة إلا النشوة.  ﻿
ساعتها حسيت إني فوق الكل… فوق الحياة نفسها.﻿

بس اللي ماكنتش أعرفه…  ﻿
إني بدأت أحفر قبري بإبرة.  ﻿
وإني كل ما باضرب، باموت حتة.﻿

الإبرة مش بس بتدخل في الوريد…  ﻿
دي بتدخل في ضهرك، في ضميرك، في صوت أمك، في وش أخوك،  ﻿
وبتشلّهم من جواك… واحدة واحدة.﻿

والأصعب؟  ﻿
إني كنت باضرب وأنا عارف إني مش قادر أبطل.  ﻿
عارف إني بقيت عبد…  ﻿
بس راضي، ورافع إيدي بإيدي.﻿

---﻿
**السقوط مش لحظة… السقوط أسلوب حياة.*﻿

بعد أول ضربة، كان لسه فيّي حاجات مني…  ﻿
بعد التانية، الحاجات دي بدأت تسكت.  ﻿
بعد التالتة، بدأت تموت.﻿

*نفسيًا؟*  ﻿
اللي بيضرب إبرة، مش بس بيحقن مخدر…  ﻿
هو بيفرّغ نفسه من المشاعر، من الإنسانية.  ﻿
كنت بحس إني بتبلّد.  ﻿
مفيش فرح، مفيش زعل، مفيش خوف، مفيش خجل…  ﻿
بس فيّ حاجة واحدة: *احتياج كلّي للجُرعة.*﻿

كل حاجة بقت بتلف حواليّ الضربة الجاية.  ﻿
أصحى أدوّر على الإبرة، أنام وأنا مفكّر في الحقنة اللي جاية.  ﻿
بقيت آلة…  ﻿
كل اللي فارق معايا: أوصل لوريدي، وأرخي جسمي بعدها.﻿

*اجتماعيًا؟*  ﻿
كنت معروف، محبوب، الناس بتضحك معايا…  ﻿
بس لما الضرب سيطر، الناس بدأت تختفي.﻿

بدأت أكدب…  ﻿
على أمي، على أخويا، على أصحابي، على نفسي.  ﻿
بقيت أعيش في شبكة من الأكاذيب، لحد ما نسيت أنا قلت إيه لمين.﻿

كنت بهرب من الناس… مش عشان خايف منهم،  ﻿
عشان ماعنديش وِش أشوفهم بيبصولي بعين الخيبة،  ﻿
ولا طاقة أتحمّل شفقة.﻿

*دينيًا؟*  ﻿
الصلاة؟ راحت.  ﻿
الذكر؟ انقطع.  ﻿
القلب؟ ناشف.  ﻿
كنت ببُص للسما، بس حاسس إن ربنا مش سامعني…  ﻿
وماكانش عشان هو بعيد، لأ…  ﻿
عشان أنا كنت تحت الأرض، تحت كل حاجة.﻿

البودرة خلتني أكره نفسي…  ﻿
بس كمان خلتني أكره اللي بيحبّني،﻿

كنت بشوف كل حد بيحاول يساعدني كأنه بيهدد الضربة اللي جاية.﻿

*طباعي؟ اتقلبت.*  ﻿
كنت طيب… بقيت عصبي.  ﻿
كنت حنون… بقيت أناني.  ﻿
كنت بضحك من قلبي… بقيت بضحك بإبرة.  ﻿
الضمير؟ مات.  ﻿
الرحمة؟ اختفت.  ﻿
بقيت وحش… وحش خايف، متغطي بمخدر.﻿

*وأكتر حاجة وجعتني؟*  ﻿
نظرتي لنفسي.  ﻿
أنا كنت شايفني "باشا"… بقيت شايفني "مسحول".  ﻿
كاره وشي في المراية، وكاره صوتي، وكاره شكلي.﻿

*نظرتي للناس؟*  ﻿
بقيت شايفهم يا أداة أو عائق.  ﻿
يا هيساعدوني أضرب،  ﻿
يا هيمنعوني…  ﻿
واللي يمنعني، أكرهه.﻿

كل القيم اتهدت…  ﻿
ما بقاش في حرام وحلال، بقوا:  ﻿
*"هيوصلني؟ ولا هيمنعني؟"*﻿

دماغي اتمسحت…  ﻿
حياتي بقت دايرة مقفولة:  ﻿
أصحى، أضرب، أدوّر، أضرب، أتعفن، أضرب.﻿

وأنا جوه الدايرة دي…  ﻿
كنت بموت بالبُطئ، بس بمزاج.﻿

---﻿
كنت باصحي وأرتدي نفس الملابس اللي نمت فيها، مش فارقة معايا التفاصيل الصغيرة زي شعري أو شكلي، كل اللي كان بيشغل بالي إني ألاقي الديلر وأشبع جوعي اللي ما بيرتاحش.  ﻿
كنت بلا هدف، بلا طموح، بلا مستقبل... كنت مجرد ظل لنفسي.﻿

كل يوم الصبح وأنا قاعد في القهوة، بشوف الناس حواليّ، بضحكوا، بيتكلموا عن حياتهم، عن مشاكلهم، عن أحلامهم اللي ما زالت بتنمو، وأنا؟  ﻿
أنا بقيت سايب حياتي تمشي ورايا وأنا مش قادر أمسكها.﻿

النظرة اللي كانت في عيني، كانت مليانة وجع وخوف من الغد، حاسس إن قلبي اتقسى، وروحي اتكسرت.  ﻿
كنت بحس إني مش أنا، كنت غريب عن نفسي، عن عائلتي، عن كل الناس اللي كانوا بيحبوني.﻿

العيلة كانت بقت جدار عالي، مش قادرة توصلني، أنا اللي كنت يومًا ابنهم البار، بقيت مرفوض، وبقيت أنا اللي بعتزل وأهرب منهم.﻿

الإدمان مش بس ماده بتمس الجسد، ده بيمس العقل، بيغير طريقة تفكيرك، معتقداتك، حتى نظرتك لنفسك وللعالم.  ﻿
كنت بشوف الدنيا من غير ألوان، كل حاجة مظلمة ومش واضحة، حتى الأمل بقى كأنه سراب.﻿

كنت بفقد السيطرة على مشاعري، أوقات أغضب فجأة، أوقات أبكي من غير سبب، وأوقات بحس إن حياتي كلها بتنهار.  ﻿
الدين؟ حتى الإيمان اللي كان يومًا سندي، كان بيتلاشى مع كل جرعة.﻿

كنت حاسس بضياع نفسي، وكأن الروح بتتفتت جوه جوايا، وكل يوم بينهي جزء مني، ويخليني أبعد عن الطريق الصح.﻿

---﻿

في أعمق لحظات انهياري، لما الدنيا كلها وقفت ضدي، والظلام كان مخيم في كل مكان حواليّ، فجأة حصل حاجة غريبة...  ﻿

كنت قاعد لوحدي في الزقاق، والدنيا برد، وأفكاري سودا، وكنت حاسس إني خلاص وصلت للنهاية. ﻿

بس جوا قلبي كان فيه صوت صغير، خافت، بيقول لي: “لسه في فرصة، لسه مش النهاية.”  ﻿

مكنتش عارف جاي منين الصوت ده، ولا ليه بيصرخ جوايا كده، بس كان زي شرارة صغيرة ولعت وسط ظلامي.  ﻿

في اللحظة دي، قررت أبص لنفسي وأعترف بالحقيقة... إن مشكلتي مش بس المادة، مش بس الألم الخارجي، لكن الألم اللي جوا قلبي وروحي.  ﻿

بدأت أخد أول خطوة حقيقية، أول خطوة لإنقاذ نفسي... ﻿

اتكلمت مع حد صدق، واحد مكنش بيحكم عليا، واحد فهمني.﻿

بدأت أفتح عينيّ على واقع جديد، على إمكانية للرجوع، على فرصة لبداية مختلفة.﻿

_---------_----------------------------﻿

*الفصل التاني: أنا مش أنا*  ﻿

صحيت يوم… مش فاكر الساعة كام، بس كنت عارف إني مش طبيعي. وشي ناشف، لساني لازق في سقف بقي، عيني محمرة زي الدم، وريقي ناشف كأني ما شربتش ميه من سنين.  ﻿

بصيت في المراية معرفتش نفسي… "هو أنا؟ هو ده أنا اللي كنت زمان؟!"  ﻿
كنت حاسس إني جسد ماشي من غير روح، ماشي فوق الأرض بس مدفون من جوا.  ﻿

بقيت أقعد لوحدي بالساعات، ساكت، حاسس بضلمة تقيلة جوا صدري، كل ما أتنفس، أحس إني بختنق.  ﻿
كنت كل يوم بنام وأنا مش عايز أصحى… وكل يوم بصحى وأقول لنفسي: "ليه؟ ليه لسه عايش؟"﻿

صوت جوايا كان بيزعق… بيقولي:  ﻿
*"إنت انتهيت… أنت خلاص اتحرقت من جوا."*  ﻿
وصوت تاني خافت… بيهمس:  ﻿
*"إنت تستاهل أحسن… قوم!"*﻿

الصراع كان بيقطعني نصين، بين يأس بيشدني لتحت، وصوت ضعيف بيترجاني ما أستسلمش.  ﻿
ماكنتش عارف أنا مين، ولا عايز إيه، بس كنت واثق إني لو فضلت كده، نهايتي هتبقى مأساة… بس يمكن… يمكن لسه فيه باب صغير بيتفتح.﻿
فاكر أول يوم صحيت فيه من غير ما أدور على الديلر؟  ﻿
كنت قاعد لوحدي، ماسك رجلي الاتنين بإيديا، بتَرعِش، ودماغي بتصرخ، وكل خلية في جسمي بتعيط… بس كنت واخد قرار.  ﻿
قرار إني مش هافضل كده.﻿

كان في لحظة كده، بسيطة جدًا… بس فرقت معايا.  ﻿
كنت شايف طفل صغير ماشي ماسك إيد أبوه، بيضحك، ببراءة…  ﻿
وسألت نفسي: *أنا إمتى آخر مرة ضحكت كده؟*  ﻿
مش لقيت إجابة.﻿

رجعت البيت، وقررت أكتب… أي حاجة.  ﻿
مشاعر، أو لحظات، أو حتى سباب.  ﻿
بس كنت بفضي الوجع على الورق.﻿

بدأت أفتح عيني على حاجات ما كنتش بشوفها:  ﻿
ريحة القهوة، صوت الأذان، حضن أمي، وش أخويا الصغير وهو فرحان إني رجعت البيت متأخرش.﻿

كنت بطيء في التغيير، وبقع كتير…  ﻿
بس كل مرة بقوم، كنت بحس إني مش نفس الشخص.  ﻿
بدأت أتعرف على نفسي من تاني…  ﻿
مش مدمن، مش فاشل، مش مكسور.  ﻿
أنا بني آدم لسه فيه روح، ولسه فيه فرصة.﻿

كنت بقعد بالساعات في أوضتي، مش طايق أخرج، مش عارف أنام، وقلبي بيدق بسرعة مش مفهومة، رجلي بتتهز، وإيديا بتعرق، وكل حاجة حواليا بتخضّني، والفراغ كان بيصرخ جوا وداني.﻿

بس مع ده كله… كان في لحظة كده في اليوم، هدوء بسيط… ثانية واحدة بس، بحس إني موجود، إني لسه عايش.  ﻿
اللحظة دي كنت بتعلق بيها… بستناها، بحاول أطوّلها.﻿

بدأت ألاحظ إني لما ما بروحش القهوة، ما بتخانقش.  ﻿
لما ما بكلمش الديلر، ما بشيلش ذنب جديد.  ﻿
حاجات بسيطة، بس بترجعلي احترام صغير لنفسي.﻿

مرة كنت ماشي في الشارع، واحد صاحبي شافني، قرب وقاللي:  ﻿
"مالك؟ وشك منوّر كده!"  ﻿
ضحكت، بس جوايا كنت بعيط.  ﻿
أول مرة من سنين حد يقوللي إن وشي فيه حياة.﻿

كنت لسه بلبس الكاب، ولسه باخد وقت على ما أنطق كلمة كويسة،  ﻿
بس كنت بدأت أتكلم… مع نفسي الأول.  ﻿
أسأل نفسي:  ﻿
"هو أنا إزاي بقيت كده؟  ﻿
فين اللحظة اللي ضعفت فيها؟  ﻿
فين اللي كنت عايز أوصله؟"﻿

لقيتني بكتب الأسئلة دي في نوتة صغيرة،  ﻿
وكل يوم كنت بكتب تحتها إجابة جديدة…  ﻿
مش كلها حقيقية، بس على الأقل كنت بحاول.﻿

المراية بقت صاحبي وعدوي.  ﻿
كل يوم أبص فيها، ساعات بلعن نفسي، وساعات بقول:  ﻿
"برافو، يوم عدى… من غير سم."﻿

بدأت أتفرج على فيديوهات عن التعافي، عن ناس وقعت وقامت.﻿
كنت بشوفهم بيعيطوا، أعيط معاهم،  ﻿
يحكوا عن الألم… ألاقي نفسي عايش نفس التفاصيل.﻿

بس اللي وجعني أكتر، لما سمعت حد بيقول:  ﻿
"أنت مدمن؟ يبقى في يوم جرحت أمك… حتى لو ما قلتش ولا كلمة."  ﻿
انهارت… حسيت الكلام معمول عشاني.  ﻿
رجعت بالذاكرة لكل لحظة أمي كانت بتبصلي فيها ومش قادرة تقوللي "مالك؟"﻿

أنا جرحتها بصمتي، بخوفي، بوجعي اللي كنت شايفه عادي.﻿

ومن هنا، أخدت قرار…  ﻿
مش قرار إني أبطل، لأ… القرار إني أواجه﻿

"ماشي، هموت صغير، بس على الأقل هموت وأنا طاير… مش ميت وأنا صاحي."﻿

بس فجأة… بدأت ألاحظ إني ميت وأنا صاحي فعلاً.  ﻿
كنت بجري ورا إحساس ما بيدومش 10 دقايق، وبيوجعني بالساعات.  ﻿
بصرف فلوسي، صحتي، شكلي، كرامتي، علشان لحظة "نشوة"...  ﻿
لحظة كنت بنزل منها أبوس الأرض من وجع السقطة.﻿

وفي عز الصراع ده، كان في سؤال بيزن في دماغي:  ﻿
"هو أنا فعلاً مش قادر؟  ﻿
ولا مش عايز؟"  ﻿
والسؤال ده كان بيكهربني.﻿

كل ما أقرر أني أبدأ، ألاقي صوت تاني جوايا يقوللي:  ﻿
"ما انت جربت قبل كده وفشلت، هتفشل تاني…  ﻿
ما انت خلاص اتعلمت إنك كده، ما تحاولش تلعب دور البطل…"﻿

كان صراع يومي… صراع نفسي، ذهني، جسدي…  ﻿
وكل ما أقاوم، ألاقي شيطاني بيرجع يهمسلي:  ﻿
"تعالى، بس المرة دي خفيفة… مش هتغرق، بس ريّح."﻿

لكن الحقيقة؟  ﻿
أنا كنت غرقان…  ﻿
وكنت لازم أغوص لحد القاع…  ﻿
علشان أقرر إني أطلع، أو أغرق للابد﻿

كنت كل يوم بصحى، أقول لنفسي:  ﻿
"طب وبعدين؟ يعني هافضل كده؟ طب لو بطلت، هاعيش إزاي؟"  ﻿
هو أنا أصلاً فاكر طعم الحياة من غير نشوة؟  ﻿
من غير دماغ تقيلة؟ من غير تَرَيُّحَة كده ترميني برا الدنيا وتسيبني أحلق؟  ﻿
أنا كنت نسيت أنا مين من غيرها.﻿

فكرة التبطيل ماكانتش سهلة…  ﻿
مش بس عشان الجسد بيتعذب، لأ…  ﻿
عشان الدماغ كانت بتقولي إن الحياة من غيرها مالهاش طعم،  ﻿
وإني مش هاقدر أعيش من غيرها،  ﻿
وإن كل حاجة حواليّا فاضية، وإن الناس كلها بتهزر، وإن أنا مش طبيعي.﻿

كنت مرعوب…  ﻿
مرعوب من التغيير أكتر ما أنا خايف من الموت.  ﻿
لأني ببساطة… ماكنتش أعرف نفسي من غير بودرة.  ﻿
كنت بفكر:  ﻿
"أنا لو بطلت… هاضحك ازاي؟  ﻿
هاحب ازاي؟ هاقعد وسط صحابي من غير ما أبقى متحفز؟  ﻿
إيه البديل للراحة؟"﻿

والأصعب… إني كنت بحس إني لو بطلت، هافقد كل حاجة بتحسسني إني مميز.  ﻿
كنت حاسس إن البودرة هي اللي كانت مدياني شخصية…  ﻿
هي اللي كانت بتخليني أواجه، أتكلم، أضحك، حتى أشتغل.  ﻿
وإن من غيرها، أنا ولا حاجة… هشوف الوَحِش اللي جوايا على حقيقته، وهتعرى قدام نفسي.﻿

وكنت بقول:﻿
*" مرعوب… مرعوب من التغيير أكتر ما أنا خايف من الموت. لأني ببساطة… ماكنتش أعرف نفسي من غير بودرة."*﻿

بدأت أسأل نفسي:  ﻿
"هو أنا فعلاً عايز أعيش كده طول عمري؟  ﻿
ولا أنا بستسلم وخلاص؟  ﻿
هو مفيش بديل؟  ﻿
مفيش نشوة تانية مش مؤذية؟  ﻿
مفيش طريق تاني للراحة؟"﻿

والحقيقة؟  ﻿
كنت مش لاقي أي إجابة…  ﻿
بس كان جوايا صوت صغير…  ﻿
ضعيف… بس عنيد.﻿

الصوت ده كان بيقولي:  ﻿
**"انت اتولدت قبل البودرة… يعني انت ليك وجود قبل ما تكون مدمن.  ﻿
يبقى ممكن ترجع، ممكن تعيش، ممكن تلاقي نفسك تاني."**﻿

الصوت ده كنت بسمعه في لحظات السكون…  ﻿
مش وقت الخناقات، ولا وقت التكسير،  ﻿
كنت بسمعه لما ببص في المراية ومش بعرف أتعرّف على وشي…  ﻿
لما ببقى قاعد لوحدي في الضلمة، وقلبي بيخبط من الرعب،  ﻿
لما بحس إن حتى ربنا بقى بعيد…  ﻿
بس هو مش بعيد،  ﻿
أنا اللي بعدت.﻿

كنت بنام بحلم إن جسمي يرجع نضيف،  ﻿
إن عنيا تلمع،  ﻿
إن الناس تبصلي مش بشفقة…  ﻿
بحب.  ﻿
كان نفسي أحس إني بني آدم تاني.﻿

بس الطريق؟  ﻿
مرعب.﻿

التبطيل مش وجع جسدي بس…  ﻿
هو نزع جلدك القديم بالكامل،  ﻿
هو تطهير… وجلد ذات…  ﻿
وخوف…  ﻿
ووجع…  ﻿
وانكسار…  ﻿
بس في الآخر… فيه نور.﻿

كنت بحس إني واقف على باب…  ﻿
لو دخلته، هموت في التعافي  ﻿
ولو ما دخلتوش، هموت في الإدمان.﻿

ولأول مرة، خفت من الموت في الإدمان أكتر.﻿
من الموت في التغيير﻿

كنت كل شوية آخد نفسي وأقول:  ﻿
*"المرة دي آخر مرة… بس آخد ضغطة خفيفة وأفك، وبعدين هبطّل."*  ﻿
بس ماكنتش بفك…  ﻿
كنت بغطّس أكتر.  ﻿
بقيت باخدها وأنا بعيط، وأنا بكره نفسي…  ﻿
وأنا عارف إني بخسر حياتي في كل حقنة.  ﻿
بس باخدها.﻿

كنت بشتري الجرعة وأنا مكسوف من نفسي…  ﻿
بس برضو باشتري.  ﻿
كنت بمشي في الشارع وشايف الناس كلهم "أنضف" مني.  ﻿
شايف القهوجي اللي بيصحى 6 الصبح ويخدم الناس،  ﻿
وشايف عامل النظافة بيكنس الأرض،  ﻿
وأنا قاعد على نفس القهوة… بستنى الديلر  ﻿
وعينيا على الناس كلها،  ﻿
وبقلب موجوع بس مابيتكلمش.﻿

كنت بحسدهم.  ﻿
آه… بحسدهم على النضافة…  ﻿
مش نضافة الهدوم… نضافة القلب.  ﻿
على النَفَس اللي بيخرج من صدرهم من غير ما يكون عليه ضغطة  ﻿
ولا وجع… ولا ذل.﻿

بقيت أخاف من النور…  ﻿
من صوت الأذان…  ﻿
من عين أمي…  ﻿
من حضن أختي…  ﻿
من اسمي!﻿

اسمي اللي كنت زمان فخور بيه…  ﻿
بقيت أكرهه لما حد يناديني بيه.  ﻿
ليه؟  ﻿
لإني كنت حاسس إن الشخص اللي الناس بتنادي عليه  ﻿
ماعدش موجود.﻿

حتى شكلي…  ﻿
بقيت بلبس الكاب وأنام بيه وأصحى بيه  ﻿
علشان شكلي مايتشافش…  ﻿
علشان ما أضطرش أبص لنفسي في المراية.﻿

بقيت عايش يومي بنظام:  ﻿
"الحق الجرعة، بأي تمن… حتى لو هدوس على نفسي، على أهلي، على ديني، على ربنا."  ﻿
وأنا عارف…  ﻿
عارف إن كل مرة باخد فيها، أنا مش بهرب من الوجع،  ﻿
أنا بأجّله بس…﻿
بس بيرجع أكبر…  ﻿
وأقسى.﻿

وفي عز الليل، لما الدنيا تهدى…  ﻿
وأنا نايم على الكنبة في أوضة ضلمة،  ﻿
حاسس إني "قاع"...  ﻿
قاع مالوش آخر.  ﻿
وكنت بسأل نفسي:  ﻿
"هو أنا كده خلاص؟  ﻿
ده أنا اللي كانوا بيقولوا عليه "مشرف العيلة"،  ﻿
ده أنا اللي كنت فَرحهم…  ﻿
بقيت سِرّهم؟"﻿

-----﻿
كنت بضحك وأنا مكسور…  ﻿
بس محدش بياخد باله إن ضحكتي دي مش ضحكة،  ﻿
دي استغاثة.﻿

كنت بشوف الناس حواليّ،  ﻿
بيتكلموا، بيخططوا، بيحبوا، بيحلموا…  ﻿
وأنا؟  ﻿
أنا كنت عايش عشان الجرعة الجاية…  ﻿
مش عشان بُكرة.﻿

كل حاجة كانت بتدور حوالين "إزاي أوصل للفلوس"  ﻿
مش إزاي أعيش.  ﻿
كنت قادر أبيع أي حاجة،  ﻿
أكذب… أتهرب… أضرب… أهدد…  ﻿
كل ده علشان أوصل لـ"ثانية النشوة"،  ﻿
اللي ما بقتش نشوة أصلاً…  ﻿
بقت “راحة” من ألم أكبر.﻿

وكنت باعرف أتفنن في الكدب.  ﻿
كدبت على أمي، على أبويا، على إخواتي،  ﻿
وعلى نفسي…  ﻿
كدبت وأنا بصلي…  ﻿
وأنا بقول "تبت يا رب"،  ﻿
وأنا عارف إني بعد نص ساعة هأطلبها تاني.﻿

كنت بقيت نسخة مش أنا.  ﻿
كاره نفسي… جسمي، صوتي، وشّي، تصرفاتي، ريحتي.  ﻿
كنت أعدي على المرايا وماببصش،  ﻿
مش عشان ماعنديش وقت…  ﻿
لأ،  ﻿
عشان ما استحملش أواجه "أنا".﻿

كان نفسي أبطل؟  ﻿
أيوه…  ﻿
بس كنت مرعوب من فكرة الحياة من غير مخدر،  ﻿
كنت نسيت إزاي أعيش طبيعي.  ﻿
كنت فاكر إني من غيرها، هشوف الحياة أوحش،  ﻿
وأن نفسي دي، اللي بعاني منها كل يوم،  ﻿
هي اللي بتحميني.﻿

عارف إيه أكتر لحظة كانت بتقتلني؟  ﻿
لما كنت باخد الجرعة…  ﻿
وأنا عارف إن كل اللي بعدها  ﻿
هو انهيار.  ﻿
هي 10 دقايق "فوق السحاب"،  ﻿
وبعدها ساعات في الجحيم.﻿

وفي يوم…  ﻿
فضلت على الأرض، مرمي،  ﻿
الحقنة في إيدي،  ﻿
والحيطة برد،﻿
والأرض مش مريحة،  ﻿
بس أنا ماكنتش حاسس بحاجة…﻿

وأنا مرمي كده،  ﻿
كنت بس سامع صوت في دماغي بيقول:  ﻿
**"لو مت دلوقتي… مين هيرجعك؟  ﻿
ولو عشت… هتكمل كده لحد إمتى؟"**﻿

---﻿

كنت طول الوقت حاسس إني في معركة…  ﻿
بس العدو مش برّا…  ﻿
العدو جوايا.﻿

صوت بيقولي "كفاية"،  ﻿
وصوت تاني بيقولي "مستحيل تقدر".﻿

صوت بيقولي:  ﻿
*"انت خربت حياتك… دمّرت سمعتك… ماحدش هايقبلك تاني."*﻿

وصوت أهدى، أخف، بس حقيقي أكتر، بيقولي:  ﻿
*"بس لسه عايش."*﻿

وأنا كنت في النص…  ﻿
مش قادر أصدق إن فيه طريق تاني،  ﻿
ومش قادر أكمل في الطريق اللي أنا فيه.﻿

كنت ببص في موبايل أمي وهي نايمة،  ﻿
بلاقي صورتي وهي بتضحك وبتدعي،  ﻿
وبقول لنفسي:  ﻿
**"هي دي شايفة مين؟  ﻿
ابنها؟  ﻿
ولا كائن تاني أنا معرفوش؟"**﻿

وفي مرة…  ﻿
كنت واقف في البلكونة،  ﻿
في عز الليل،  ﻿
السيجارة في إيدي،  ﻿
وأنا مرعوب من فكرة إني أرمي نفسي  ﻿
ومرعوب أكتر من فكرة إني أكمل.﻿

كنت واقف حرفياً بين الموت…  ﻿
والحياة اللي مش قادر أعيشها.﻿

بس لحظة…  ﻿
لحظة واحدة كانت المفصل.﻿

قعدت لوحدي…  ﻿
وأنا بكلم نفسي:  ﻿
**"طب لو ما أخدتش الجرعة دي، إيه هايحصل؟  ﻿
هموت؟  ﻿
طب ما أنا كده كده ميت.  ﻿
طب أجرب… يوم، بس يوم واحد."**﻿

اليوم ده…  ﻿
ماكانش فيه بودرة،  ﻿
ماكانش فيه راحة،  ﻿
كان فيه عياط…  ﻿
عرق…  ﻿
نفضة…  ﻿
رعشة…  ﻿
وخوف.﻿

بس كان فيه شعور جديد…  ﻿
*إني بحاول.*﻿

كنت بعيط كل ساعة…  ﻿
كل دقيقة بتمر كانت سنة،  ﻿
بس في الآخر… عديت يوم.﻿

ورغم الألم،  ﻿
رغم الهلع،  ﻿
رغم الوحش اللي كان بيصرخ جوايا…  ﻿
بس أنا فضلت ماسك نفسي.﻿

---﻿

اليوم التاني عدّى…  ﻿
بس كنت مهزوز، مكسر،  ﻿
حاسس إني مكشوف ومش محمي،  ﻿
زي طفل تايه في الزحمة ومحدش شايفه.﻿

بس كان جوايا إحساس صغير… ضعيف…  ﻿
بس بيكبر.  ﻿
إحساس إن يمكن… يمكن في أمل.﻿

وفي نص الليل…  ﻿
مسكت التليفون،  ﻿
وفتحت الاسم اللي كنت كل مرة بعدي عليه وبتجاهله.  ﻿
*دكتور… معالج… صديق قديم… أي حد كنت عارف إنه ممكن يساعد.*﻿

كتبت الرسالة…  ﻿
مسحتها.  ﻿
كتبت تاني…  ﻿
مسحت تاني.  ﻿
وفي الآخر…  ﻿
كتبت بس كلمتين:﻿

*"أنا تعبان."*﻿

بعد دقيقة…  ﻿
رد عليا:  ﻿
*"أنا جنبك… إمتى تيجي؟"*﻿

وبدأت الرحلة.﻿

رحلة التبطيل مش كانت بطّولة،  ﻿
كانت انكسارات،  ﻿
صراخ،  ﻿
وناس ماشية…  ﻿
وناس بتبعد.  ﻿
كنت كل يوم بصحى،  ﻿
والجسم بيوجع،  ﻿
بس الروح بترتاح سنة.﻿

ابتديت أواجه…  ﻿
أواجه نفسي.  ﻿
أشيل قناع الإدمان اللي كنت لابسه،  ﻿
وأشوف أنا مين…  ﻿
إيه اللي خلاني أهرب كده؟  ﻿
بخاف من إيه؟  ﻿
وأنا عاوز أعيش ليه أصلاً؟﻿

لأول مرة في حياتي…  ﻿
ابتديت أسمع صوتي من غير ما يكون مخنوق.  ﻿
صوتي الحقيقي.  ﻿
مش صوت التدمير… ولا صوت الاحتياج.﻿
---﻿

صحيت تاني يوم…  ﻿
مش بمعنى إن جسمي فاق،  ﻿
بس روحي اتنفست لأول مرة من شهور.﻿

كنت لسه موجوع،  ﻿
لسه رجلي بتترعش،  ﻿
ولسه دماغي بتزنّ وتزنّ وتزنّ،  ﻿
بس في صوت تاني بدأ يظهر…  ﻿
*"انت عديت يوم."*﻿

وقعدت أبص حواليا…  ﻿
الأوضة هي هي،  ﻿
الحيطان متشققة،  ﻿
الهدوم مرمية،  ﻿
بس أنا…  ﻿
أنا ماكنتش نفس الشخص.﻿

بس ماكنش انتصار…  ﻿
كان أول نقطة في بداية هدنة.﻿

وأنا قاعد،  ﻿
ببص لنفسي في المراية،  ﻿
وقلت:  ﻿
**"أنا كده خسرت كل حاجة…  ﻿
طب لو موت؟  ﻿
هاروح على إيه؟  ﻿
وش هاقابل ربنا بإيه؟"**﻿

ماكانش خوف من الموت…  ﻿
كان خجل.﻿

كنت حاسس إني عملت كل حاجة غلط…  ﻿
ضيعت كل حاجة حلوة جوايا.  ﻿
بس في لحظة واحدة،  ﻿
وأنا ببص في عينيّ اللي كنت مش قادر أواجهها،  ﻿
*لقيت إني عايز أعيش.*﻿

بس مش أعيش “كده”…  ﻿
مش أعيش عبد لإبرة،  ﻿
ولا لتاجر،  ﻿
ولا لذكرى.﻿

كنت عايز أعيش بني آدم.﻿

*وقررت… أطلب مساعدة.*﻿

رنت الموبايل في إيدي،  ﻿
إيدي كانت بتترعش،  ﻿
وبقلبي مليون حاجة بتقولي:  ﻿
"هيضحكوا عليك"،  ﻿
"هيفضحوك"،  ﻿
"مش هاتتقبل".﻿

بس في اللحظة دي،  ﻿
كان لازم أختار:  ﻿
**يا إما أكمل موتي بالبطيء…  ﻿
يا إما أصرخ من جوه،  ﻿
وأقول: "أنا تعبان… وعايز أتعالج."**﻿

وبصراحة؟  ﻿
أنا صرخت.﻿

اليوم التاني كان أصعب.  ﻿
مش لأن الوجع زاد…  ﻿
لكن علشان الصوت اللي جوا دماغي بقى بيصرخ:  ﻿
**"انت بتعذّب نفسك ليه؟  ﻿
ارجع… خدها وخلصنا."**﻿

بس في وسط الوجع…  ﻿
كنت بدأت أسمع صوت تاني،  ﻿
أضعف،  ﻿
بس حقيقي…  ﻿
صوت بيقولي:  ﻿
**"لسّه فاضل منك حتة نظيفة… حتة صغيرة…  ﻿
ماتسيبهاش تموت."**﻿

كنت بقعد قدّام المراية  ﻿
وأتكلم مع نفسي بصوت عالي.  ﻿
أقول:  ﻿
**"انت لسه هنا؟  ﻿
انت فعلاً عايز تعيش؟  ﻿
ولا كل ده تمثيل؟"**﻿

اللي وجعني أكتر…  ﻿
إني بدأت أفتكر أنا كنت مين.  ﻿
افتكرت ضحكتي زمان،  ﻿
افتكرت لمّا كنت بلعب كورة في الشارع  ﻿
ولمّا كنت بنجح في الامتحانات  ﻿
ولمّا أمي كانت تقول "ابني سندي".﻿

وقلت جملة…  ﻿
كانت أول خطوة حقيقية:  ﻿
*"أنا مش هاعرف أعدّي لوحدي."*﻿

أيوه…  ﻿
أنا محتاج أساعد نفسي،  ﻿
بس كمان محتاج حد يمسك إيدي.﻿

كلمت واحد صاحبي قديم،  ﻿
كنت قاطع معاه من زمان علشان مابيتعاطاش.  ﻿
قلتله:  ﻿
*"أنا تعبان… ومش عارف أخرج."*﻿

مكنش مستغرب،  ﻿
مكنش بيحكم،  ﻿
كان سامعني بس.﻿

ودي كانت أول مرة حد يسمعني…  ﻿
من غير ما يقاطعني،  ﻿
من غير ما يقولي "عيب"،  ﻿
ولا "انت ضيعت نفسك"،  ﻿
ولا "مالكش أمل".﻿

قالي جملة فضلت في دماغي:  ﻿
**"اللي بيقع… مش غلطان،  ﻿
بس اللي بيقع وبيفضل واقع… هو اللي بيضيع نفسه."**﻿

---﻿

هنا بدأت أول لحظة أمل.  ﻿
مش أمل في بكرة…  ﻿
أمل إني لسه أقدر أكون بني آدم.﻿

ــــــــــــــــــــــــــــــــــــــــــــــــــــــــــــــــــــــــــــــــ﻿

*الفصل التالت: أول نفس من غير بودرة*﻿

أصعب إحساس مش إنك تبطّل،  ﻿
الصعب بجد… إنك تواجه نفسك وأنت صافي،  ﻿
من غير بودرة،  ﻿
من غير هروب،  ﻿
من غير حاجة تغمّي على الحقيقة.﻿

جحيم الانسحاب؟  ﻿
أيوه جحيم…  ﻿
الناس فاكرة إن الموضوع صداع وتعب جسم.  ﻿
لأ…  ﻿
الانسحاب بيخليك تشوف جواك كل الخراب اللي عملته،  ﻿
ومافيش حاجة تخدره.﻿

كنت نايم في السرير  ﻿
وفي كل خلية في جسمي نار…  ﻿
بتكهرب،  ﻿
بتنتفض،  ﻿
وبتقولك:  ﻿
*"إرجع… خد الجرعة وسيبك من الوجع ده."*﻿

بس أنا ماكنتش لوحدي…  ﻿
لأول مرة، كنت جوه مكان علاج،  ﻿
حواليّ ناس زيّي…  ﻿
كل واحد فيهم شايل حكاية،  ﻿
بس وشوشهم فيها حاجة مختلفة…  ﻿
*أمل بسيط، بس حقيقي.*﻿

كان فيه دكتور بيعدّي عليا،  ﻿
ويبصلي بجد…  ﻿
يسألني:  ﻿
**"نمت؟  ﻿
العرق قل؟  ﻿
حسيت بخوف؟  ﻿
عاوز تتكلم؟"**﻿

أنا؟  ﻿
أنا اللي عمري ما حد سألني عني؟  ﻿
لقيتني بعيط.  ﻿
مش علشان الوجع…  ﻿
علشان حد أخيرًا سألني *"مالك؟"*  ﻿
مش *"عملت إيه؟"*﻿

أول يوم كان زي سنة…  ﻿
تاني يوم؟  ﻿
أصعب.  ﻿
بس التالت؟  ﻿
بدأت أحس إني عايش.﻿

بدأت أفتكر طعم الأكل،  ﻿
بدأت أفتكر ريحة الشمس،  ﻿
بدأت أفتكر صوت ضحكتي…  ﻿
مش ضحكة المزاج،  ﻿
ضحكة القلب.﻿

وكان في جلسات…  ﻿
كلام كتير عن الماضي،  ﻿
عن اللي وجعنا،  ﻿
عن اللي بوّظنا…  ﻿
بس كمان عن اللي لسه فينا وناقص يرجع.﻿

وفي وسط كل ده،  ﻿
كنت ببص لنفسي في المراية  ﻿
وأقول:﻿
"أنا لسه هنا…  ﻿
واللي جاي أحسن،  ﻿
حتى لو الطريق طويل﻿

---﻿

كنت نايم بس مش نايم،  ﻿
عيني مغمّضة بس عقلي بيصرخ…  ﻿
كل خلية في جسمي بتشدّني لفوق،  ﻿
وكل عظمة بتقطع من جوّا.﻿

*نفضة، عرق، رعشة، صوت في دماغي بيزنّ زي موس.*  ﻿
كأن جسمي كله بيتحرّق…  ﻿
مش بحرارة،  ﻿
بحنين.  ﻿
حنين للجرعة،  ﻿
مش علشان مزاج…  ﻿
علشان أرتاح.  ﻿
بس أنا كنت واخد القرار…  ﻿
إنه ما ينفعش أرتاح وأنا بتهلك.﻿

أول ٣ أيام كانوا عبارة عن:  ﻿
- قلة نوم  ﻿
- صراخ جوايا  ﻿
- أوهام  ﻿
- كوابيس  ﻿
- بكاء مفاجئ  ﻿
- حنين قاتل  ﻿
- صداع بيوصل للنفَس  ﻿
- آلام في الضهر والركب  ﻿
- قرف من الأكل  ﻿
- وزهق من الناس﻿

كنت بعيط وأنا مش عارف أنا بعيط على إيه.  ﻿
على نفسي؟  ﻿
ولا على اللي ضاع؟  ﻿
ولا على اللي لسه خايف ما يرجعش؟﻿

الليل كان بيعدّي ببطء مؤلم…  ﻿
كنت بسمع الساعة بتعد كل ثانية،  ﻿
وأنا قاعد على طرف السرير،  ﻿
مبطّل أفكر،  ﻿
بس قلبي بيتخانق مع دماغي.﻿

وفي مرة…  ﻿
انهرت.  ﻿
رميت كل اللي في إيدي وصرخت.  ﻿
صرخت بدموع:  ﻿
*"أنا تعبان… أنا مش قادر… أنا ماليش فايدة!"*﻿

بس اللي حواليا ما سابونيش،  ﻿
كانوا ماسكيني،  ﻿
بيمسحوا دموعي  ﻿
وبيقولوا:  ﻿
*"كلنا قلنا الجملة دي… وهاديك شايفنا عايشين."*﻿

---﻿

اللي مايعرفش،  ﻿
الانسحاب مش بس وجع جسد…  ﻿
ده انفجار نفس،  ﻿
ده انهيار عقلي،  ﻿
ده لحظة مواجهة مع وحش اسمه "أنا".﻿

بس فجأة، في وسط الجحيم ده…  ﻿
بيبدأ يحصل حاجة غريبة:  ﻿
*بتتنفس.*  ﻿
بتتنفس بجد،  ﻿
أول نفس من غير سم،﻿
من غير خوف،  ﻿
من غير وهم﻿
﻿
---﻿

*كنت قاعد في الشمس… وبتنفس.*  ﻿
مش بتنفس عادي،  ﻿
ده أول نفس مش مربوط بجرعة،  ﻿
أول شهيق ما فيهوش سم،  ﻿
أول زفير ما فيهوش ذنب.﻿

الوجع لسه موجود،  ﻿
بس مش لوحده.  ﻿
معاه حاجة تانية…  ﻿
**نور بسيط.  ﻿
طيف هادي بيقولّي:  ﻿
"أنت ما مُتّش."**﻿

دخلت يوم جديد،  ﻿
والمراية بقت بتردلي صورة مشوهة بس فيها ملامح كنت نسيتها.  ﻿
أنا كنت هناك…  ﻿
ورا الهالات،  ﻿
ورا الغباوة اللي في العنين،  ﻿
ورا الندوب اللي على الروح.﻿

في مكان العلاج، بدأت أسمع جُمل  ﻿
مكنتش أعرف إنها بتخصني:  ﻿
**"أنت تستحق تتعافى.  ﻿
مش ذنبك إنك وقعت… بس مسؤوليتك تقوم."**﻿

اللي حواليا… كلهم موجوعين زَيّي،  ﻿
بس فيهم نور صغير  ﻿
بيبان لما بيتكلموا عن بكرة،  ﻿
عن أمل،  ﻿
عن حياة من غير مخدر.  ﻿
وكنت أول مرة أصدق إنّي ممكن أكون في الجملة دي.﻿

قعدت مع دكتور وسألني سؤال بسيط:  ﻿
*"أنت ليه عايز تبطّل؟"*  ﻿
قولتله:  ﻿
**"مش علشان أخف…  ﻿
أنا عايز أعيش."**﻿

وهنا بدأ التحوّل.﻿

جوه المكان العلاجي، الحياة كانت ماشية بعقارب تانية.  ﻿
مفيش تليفونات،  ﻿
مفيش خميرة وهم،  ﻿
مفيش قهوة على مزاجك،  ﻿
ولا حتى فطار في سريرك.  ﻿
فيه نظام…  ﻿
فيه مواجهة…  ﻿
وفيه وقت كتير تسمع فيه صوتك،  ﻿
وصوت وجعك.﻿

*١٨٠ يوم = ٦ مراحل*  ﻿
كل مرحلة…  ﻿
تفكك جزء من القناع اللي لزق في وشك.  ﻿
تفهم إنك مش مجرّد مدمن…  ﻿
أنت بني آدم "مشوّه"،  ﻿
لكن ينفع يتصلّح.﻿

*المرحلة الأولى: الانسحاب الجسدي والنفسي.*  ﻿
نفضة، قرف، بكاء، صمت، ندم.  ﻿
بس دي كانت المقدمة بس.﻿

*المرحلة التانية: الإنكار والمقاومة.*  ﻿
كنت لسه مش مصدق…  ﻿
إنك مريض  ﻿
وإنك محتاج تتعافى  ﻿
وإنك مش أضعف من غير البودرة…  ﻿
بالعكس،  ﻿
أنت أضعف معاها.﻿

في المرحلة دي،  ﻿
كنت بتكذب… على نفسك،  ﻿
بتقول إنك تمام  ﻿
وأنت منهار.  ﻿
بتضحك في الجلسات  ﻿
وجواك صوت بيصرخ:  ﻿
*"أنا هخرج أضرب تاني."*﻿

*المرحلة التالتة: قلب الترابيزة.*  ﻿
اللي هو…  ﻿
كل اللي كنت فاكر إنك عارفه بيتكسر.  ﻿
تكتشف إنك مش ضحية بس،  ﻿
وإنك آذيت ناس،  ﻿
خسّرت قلوب،  ﻿
كسرت بيتك،  ﻿
وكسرت نفسك.﻿

في المرحلة دي، بتشيل كراسي الكِبر،  ﻿
وتقعد قدّام حقيقتك.  ﻿
وتسأل:  ﻿
*"أنا مين؟ وإزاي وصلت لكده؟"*﻿

*المرحلة الرابعة: البدء في بناء الذات.*  ﻿
هنا بتعرف يعني إيه "روتين نظيف"،  ﻿
تصحى وتوضب سريرك،  ﻿
تسمع غيرك،﻿
تتكلم بصراحة،  ﻿
تتعلم تحس،  ﻿
وتكتب…  ﻿
عن خوفك،  ﻿
عن أمّك،  ﻿
عن ذنبك،  ﻿
وعن نفسك اللي معرفتهاش من سنين.﻿

*المرحلة الخامسة: رد الاعتبار لنفسك.*  ﻿
هنا بتبدأ تشوف خطوات لقدّام.  ﻿
تتصل بأهلك،  ﻿
تكتب خطابات اعتذار،  ﻿
تحلم تشوف ابنك،  ﻿
أو بس… تحضن أمك وانت صاحي.﻿

*المرحلة السادسة: الاستعداد للحياة.*  ﻿
وده أصعب من أي مرحلة.  ﻿
لأنك بتفوق.  ﻿
بتسأل:  ﻿
**"هو أنا فعلاً هقدر أعيش برا؟  ﻿
هو أنا فعلاً اتغيرت؟  ﻿
ولا أول ما أخرج… هرجع تاني؟"**﻿

الست شهور دول،  ﻿
كنت بحس إني بموت وبقوم في نفس اللحظة.  ﻿
بس في لحظة ما…  ﻿
المراية بقت ترد وشّ جديد.  ﻿
وشّ فيه ملامح بني آدم…  ﻿
بيحاول.﻿

---﻿

في آخر كام يوم قبل الخروج، المكان بقى متلوّن.  ﻿
مش زي أول لما دخلت…  ﻿
في الأول كان رمادي، كل حاجة ساكتة وجواك كركبة.  ﻿
دلوقتي، في حاجة اتفتحت جواك،  ﻿
بس برضه… في حاجة مقفولة.﻿

اليوم الأخير مش بس يوم خروج،  ﻿
ده يوم محاسبة،  ﻿
تقييم،  ﻿
وقفة مع النفس،  ﻿
وبصراحة… خوف.﻿

بتقعد في آخر دايرة دعم…  ﻿
يبصّوا ليك كل اللي عشت معاهم  ﻿
اللي شافوك في أسوأ حالاتك  ﻿
وقت ما كنت بتعيّط وأنت بتقول "مش قادر"،  ﻿
وقت ما كنت بتكسر كرسي من العصبية،  ﻿
وقت ما كنت بتتّهم الدنيا كلها… إلا نفسك.﻿

المرشد يبص ليك ويقولك:  ﻿
**"فاكر أول يوم؟ كنت جاي متغطرس، مغرور، وشك مفيهوش دم،  ﻿
دلوقتي… باين في عينيك دموع ما نزلتش، بس حسّيناها."**﻿

في آخر جلسة، بتقرا خطاب كتبته لنفسك  ﻿
**"أنا فلان… اتكسرت.  ﻿
بس لميت نفسي من على الأرض،  ﻿
وكفاية عليا إني لسه ما استسلمتش."**﻿

بتلم شنطتك…  ﻿
بس مش زي أي شنطة لمّيتها في حياتك.  ﻿
المرة دي…  ﻿
مش شنطة هروب.  ﻿
دي شنطة رجوع.﻿

بتحضن سريرك،  ﻿
بتعدي على الحمام اللي كنت بتقعد فيه تصرخ،  ﻿
تلمس الحيطة اللي كنت بتسند عليها وأنت بتتقطّع،  ﻿
تعدي على القوضة اللي سمعت أول مرة فيها كلمة "مقبول"  ﻿
حتى لو لسه مش كامل.﻿

والباب بيتفتح…﻿

رجلك بتتهز،  ﻿
مش من الشوق…  ﻿
من الخوف.﻿

*برّة؟*  ﻿
يعني إغراء.  ﻿
يعني أصحاب زمان.  ﻿
يعني طرق كتير…  ﻿
بس انت معاك "قرار".﻿

مش معاك ضمان…﻿
بس معاك وعي.  ﻿
معاك وجع فاكر كويس طعمه.  ﻿
ومعاك ١٨٠ يوم…  ﻿
كأنهم حياة كاملة.﻿

---﻿
اليوم الاخير ... طلعت من الجحيم بس لسه النار جنبي ﻿
---﻿

*أول يوم برّة.*﻿

الشارع هو هو.  ﻿
الناس ماشية…  ﻿
والزحمة موجودة،  ﻿
والكافيه اللي كنت بتضرب وراه… لسه فاتح.﻿

بس إنت؟  ﻿
مش هو هو.﻿

أول نفس خدته برّة كان غريب…  ﻿
كأنه أول مرة تتنفس.  ﻿
الهواء مليان حرية…  ﻿
بس كمان مليان مسؤولية.﻿

وصلت البيت.  ﻿
الوشوش القديمة،  ﻿
اللي كانت شايفاك بتتدهور…  ﻿
دلوقتي شايفاك وواقف.﻿

فيه حضن اتأخّر سنين… أخيراً جه.  ﻿
وفيه نظرات مش مصدّقة  ﻿
بس حاسة… إن فيك حاجة اتبدّلت.﻿

بس بصراحة؟  ﻿
الخوف لسه موجود.  ﻿
كل صوت وراك يفكرك بحدّ،  ﻿
كل ريحة سجاير تفكرك بحاجة،  ﻿
وكل شارع ليه ذكرى…  ﻿
وكل تليفون بيرن، قلبك يقف شوية.﻿

بس الفرق دلوقتي؟  ﻿
إنك بقيت واعي.  ﻿
وعندك أدوات،  ﻿
وعندك رجوع… لنفسك.﻿

بقيت تسأل نفسك:  ﻿
*"أنا هاقدر؟"*  ﻿
بس كمان بقيت تجاوب:  ﻿
**"آه… طالما كل يوم باختار،  ﻿
وكل يوم بقول لأ،  ﻿
أنا هافضل أقدر."**﻿

---﻿

خرجت…  ﻿
بس برّه ماكانش زي ما كنت بتتخيل.﻿

الشمس بقت غريبة.  ﻿
الزحمة صوتها عالي زيادة.  ﻿
حتى الناس… شكلهم بيتحرك بسرعة زيادة.﻿

أول ما خرجت، أول إحساس جالي مش فرحة…  ﻿
كان *غربة*.﻿

أنا في بلدي، في شارعي، وسط أهلي…  ﻿
بس مش حاسس إني راجع…  ﻿
حاسس إني جديد،  ﻿
وزي أي جديد… مش لاقي مكانه.﻿

أول يوم، روحت البيت…  ﻿
أهلي فرحانين، بس في عيونهم خوف.  ﻿
خوف منّي، ومن الرجوع.  ﻿
وأنا؟  ﻿
خايف من نفسي أكتر منهم.﻿

قعدت في أوضتي، بصيت في المراية،  ﻿
مش شايف شخص خربان،  ﻿
بس كمان… مش شايف شخص جاهز.﻿

تاني يوم، الكوكب رجع يدور:  ﻿
مكالمة من واحد قديم… "فينك يا جدع؟"  ﻿
شارع قديم… نفس القهوة، نفس الريحة.  ﻿
واحد بيعدي جنبي… نفس "اللون"، نفس "العين".﻿

المخ بدأ يوشوش:  ﻿
"خد نفس ترتاح… مش هتخسر حاجة."  ﻿
بس صوت تاني طلع أقوى:  ﻿
"كل نفس هتاخده… هتخسر نفسك."﻿

بدأت أمشي في الشارع ومثبت عيني في الأرض.  ﻿
أقلّ حاجة بتلمسني.  ﻿
ريحة سجاير… تبكيني.  ﻿
أغنية قديمة… تهزني.﻿

بس كل يوم بعدي من غير ضربة،  ﻿
كنت بكسب جول.  ﻿
حتى لو قلبي كان بيتخبط في صدري وأنا ساكت.﻿

تالت يوم، رحت أول ميتينج دعم برّه.  ﻿
لقيت ناس زيّي…  ﻿
ناس وقعت، ووقفت.  ﻿
ناس ماشية على الحبل… بس ماشية.﻿

رجعت من الميتينج ده وأنا حاسس بحاجة:  ﻿
*أنا مش لوحدي.*  ﻿
أنا بني آدم…  ﻿
وبني آدم يعني ممكن يغلط،﻿
بس كمان ممكن *يتغلب*.﻿

أول أسبوع عدى…  ﻿
ماكانش فيه انتصار كبير،  ﻿
بس كل يوم نجيت فيه…  ﻿
كان بيقولي:  ﻿
*"ماترجعش، مهما حصل."*﻿

----﻿
: "اللي جاي… مش شبه اللي فات"*﻿

بعد أول أسبوع برّه، بدأت أفهم حاجة:  ﻿
الخروج مش نهاية القصة…  ﻿
الخروج هو أول *سطر* في فصل جديد.﻿

الصعب مش إنك تبطل…  ﻿
الصعب إنك تعيش *بعد ما تبطل*.﻿

كنت محتاج أتعلم كل حاجة من الأول:  ﻿
أتعلم أصحى من غير وجع.  ﻿
أتعلم أبص في عيون الناس من غير ما أكون خايف.  ﻿
أتعلم أعيش من غير ما أهرب.﻿

بدأت أدوّر على شغل،  ﻿
حتى لو بسيط…  ﻿
بس عاوز أحس إني بعمل حاجة *نضيفة*.﻿

جربت أشتغل في حاجات ماكنتش أتخيل نفسي فيها.  ﻿
بس في كل يوم شُغل، كنت ببني جوايا طوبة.  ﻿
طوبة في بيت جديد…  ﻿
اسمه "أنا الحقيقي".﻿

العيلة ابتدت تصدقني شوية بشوية،  ﻿
بس الأهم…  ﻿
أنا ابتديت أصدق نفسي.﻿

كل مرة كنت برفض رجوع،  ﻿
كنت بحس بنشوة أغلى من أي نشوة عشتها قبل كده.  ﻿
نشوة اسمها:  ﻿
*"أنا قادر."*﻿

بقيت أروح الاجتماعات،  ﻿
مش كمدمن بيحاول يخف…  ﻿
كواحد فَهم نفسه، وبيمدّ إيده لغيره.﻿

بدأت أتكلم…  ﻿
أحكي.  ﻿
أفضفض.  ﻿
وأول مرة…  ﻿
الناس كانت بتسمعني *من غير ما تحكم*.﻿

عرفت يعني إيه تصاحب نفسك.  ﻿
يعني إيه تسامحها.  ﻿
يعني إيه تبصّ للجرح… وتشوفه بيخف.﻿

بقيت أقول للناس:  ﻿
"أنا اسمي فلان…  ﻿
ومشكلتي مش في البودرة…  ﻿
مشكلتي كانت في الهروب.  ﻿
ولما بطّلت أهرب…  ﻿
اكتشفت إن الحياة، رغم قسوتها، *أجمل من أي نشوة مصطنعة.*"﻿

---﻿

**نهاية الكتاب؟ لأ…  بداية حكاية لسه ببتتكتب﻿
--﻿
...وبعد ما بدأت أستقر، حسيت إن مش كفاية إني أنقذت نفسي.  ﻿
كان جوايا صوت بيقولي:  ﻿
*"زي ما اتسحلت لوحدك، في غيرك بيتسحل دلوقتي… لوحده."*﻿

قررت أرجع لنفس المكان العلاجي اللي أنقذني،  ﻿
بس مش كمريض…  ﻿
كحد عايز يمدّ إيده.﻿

*بدأت أشتغل متطوع هناك،*  ﻿
جنب شغلي الحكومي البسيط،  ﻿
وكنت كل يوم بعد الدوام بروح أسمع، أساعد، أشارك،  ﻿
وأفتكر.﻿

استمريت كده أكتر من سنتين…  ﻿
ماكنتش بدّي بس،  ﻿
كنت كل يوم بأخد.  ﻿
بأخد معنى، وأمل، وطاقة تخليني أكمل.﻿

وبعد كده…  ﻿
قررت أطوّر نفسي.﻿

دخلت دبلومات في *علم النفس والسلوكيات الإدمانية والتنمية الذاتية*.  ﻿
قعدت أكتر من 5 سنين،  ﻿
بدعم تغييري، بدراستي، وبمشاركتي في مساعدة غيري.  ﻿
ماوقفتش،  ﻿
ماقلتّش "كفاية"،  ﻿
ماستسلمتش.﻿

بنيت حياة جديدة…  ﻿
طوبة فوق طوبة،  ﻿
بنية ماكنتش متخيل إني هعيشها وأنا "صاحي".﻿

وبدل ما أهرب من نفسي…  ﻿
قررت أبقى *أكتر حد بيحميها*.﻿

---﻿
الخاتمة*  ﻿
الرحلة دي ماكنتش سهلة،  ﻿
ولا سريعة،  ﻿
ولا مضمونة.  ﻿
بس كل يوم فيها كان بيبني فيا حتة.  ﻿
حتة من "أنا الحقيقي".﻿

مكنتش أتخيل إن في يوم،  ﻿
هكتب حكايتي…  ﻿
وأكون فخور بيها.﻿

مش لأني بطلت بس،  ﻿
لكن لأني اخترت أكمل…  ﻿
ومازلت كل يوم باختار.﻿

ولو فيه كلمة أخيرة أقولها،  ﻿
فهي دي:  ﻿
**"اللي بيقع، مش لازم يفضل واقع…  ﻿
بس اللي بيقوم، لازم يفضل ماشي."**
